Komisijos reglamentas (EB) Nr. 608/2004
2004 m. kovo 31 d.
dėl maisto produktų ir maisto ingredientų, į kuriuos įdėta fitosterolių, fitosterolio esterių, fitostanolių ir (arba) fitostanolio esterių, ženklinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. kovo 20 d. Europos Parlamento ir Tarybos direktyvą 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo [1] su pakeitimais, padarytais Direktyva 2003/89/EB [2], ypač į jos 4 straipsnio 2 dalį ir 6 straipsnio 7 dalį,
kadangi:
(1) Fitosteroliai, fitosterolių esteriai, fitostanoliai ir fitostanolių esteriai sumažina serumo cholesterolio kiekį, bet taip pat gali sumažinti β-karotino kiekį kraujo serume. Dėl šios priežasties valstybės narės ir Komisija tarėsi su Maisto moksliniu komitetu (MMK) dėl fitosterolių, fitosterolių esterių, fitostanolių ir fitostanolių esterių vartojimo iš daugiariopų šaltinių poveikio.
(2) 2002 m. rugsėjo 26 d. Maisto mokslinis komitetas (MMK) savo nuomonėje "Bendras požiūris į ilgalaikes pasekmes vartojant padidintus fitosterolių iš daugiariopų mitybos šaltinių kiekius, akcentuojant β-karotino poveikį" patvirtino, kad būtina etiketėmis ženklinti fitosterolius, fitosterolių esterius, fitostanolius ir fitostanolių esterius, kaip nurodyta 2000 m. liepos 24 d. Komisijos sprendime 2000/500/EB, patvirtinančiame "tepamų geltonųjų riebalų su fitosterolio esteriu" kaip naujo maisto produkto arba naujo maisto ingrediento išleidimą į rinką remiantis Europos Parlamento ir Tarybos reglamentu (EB) Nr. 258/97 [3]. MMK taip pat nurodė, kad nėra įrodymų, patvirtinančių, kad gaunama daugiau naudos suvartojant daugiau kaip 3 g per dieną ir kad dideli kiekiai gali sukelti nepageidaujamą poveikį ir kad dėl šios priežasties būtų išmintinga nevartoti augalų sterolio daugiau kaip 3 g per dieną.
(3) Taigi produktai, kuriuose yra fitosterolių/fitostanolių, turi būti pateikti atskiromis porcijomis, kuriose yra daugiausia 3 g arba daugiausia 1 g fitosterolių/fitostanolių, matuojamų kaip laisvieji fitosteroliai/fitostanoliai. Jeigu taip nėra, turi būti aiškiai nurodyta, kas sudaro tipinę maisto porciją, išreikštą g arba ml, ir fitosterolių/fitostanolių kiekis, matuojamas kaip laisvieji fitosteroliai/fitostanoliai, esantys tokioje porcijoje. Bet kuriuo atveju, produktų sudėtis ir ženklinimas turi būti tokie, kad vartotojai galėtų lengvai apriboti fitosterolių/fitostanolių suvartojimą iki daugiausia 3 g per dieną paimdami vieną daugiausia 3 g porciją arba tris porcijas po daugiausia 1 g.
(4) Kad vartotojui būtų lengviau suprasti, būtų tikslinga žodį "fito" etiketėje pakeisti žodžiu "augalas".
(5) Sprendimas 2000/500/EB leidžia į tepamus geltonuosius riebalus įdėti tam tikrų fitosterolių esterių. Jis nustato konkrečius ženklinimo reikalavimus siekiant užtikrinti, kad produktas pasiektų savo tikslinę grupę, būtent, žmones, norinčius sumažinti cholesterolio kiekį kraujyje.
(6) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas taikomas maisto produktams ir maisto ingredientams, į kuriuos įdėta fitosterolių, fitosterolio esterių, fitostanolių arba fitostanolio esterių.
2 straipsnis
Ženklinimo sumetimais fitosteroliai, fitosterolio esteriai, fitostanoliai ir fitostanolio esteriai pavadinami, atitinkamai, terminais "augalų sterolis", "augalų sterolio esteris", "augalų stanolis" arba "augalų stanolio esteris", arba, atitinkamai, jų daugiskaitine forma.
Nepažeidžiant kitų Bendrijos arba nacionalinės teisės reikalavimų dėl maisto produktų ženklinimo, ženklinant maisto produktus arba maisto ingredientus, į kuriuos įdėta fitosterolių, fitosterolio esterių, fitostanolių arba fitostanolio esterių, nurodoma:
1. tame pačiame regėjimo lauke kaip ir pavadinimas, kuriuo produktas parduodamas, aiškiai matomai ir įskaitomai pateikiami žodžiai: "įdėta augalų sterolių/augalų stanolių";
2. įdėtų fitosterolių, fitosterolio esterių, fitostanolių arba fitostanolio esterių kiekis (išreikštas % arba g kaip laisvieji augalų steroliai/augalų stanoliai 100 g arba 100 ml maisto produkto) nurodomas ingredientų sąraše;
3. pateikiamas teiginys, kad produktas skiriamas išimtinai žmonėms, norintiems sumažinti cholesterolio kiekį kraujyje;
4. pateikiamas teiginys, kad pacientai, vartojantys cholesterolį mažinančius vaistus, produktą gali vartoti tik prižiūrint gydytojui;
5. pateikiamas aiškiai matomas ir įskaitomas teiginys, kad produktas gali netikti nėščių ir krūtimi maitinančių moterų ir mažesnių kaip penkerių metų vaikų mitybai;
6. pateikiamas patarimas, kad produktas turi būti subalansuotos ir įvairios mitybos dalis, dažnai valgant vaisius ir daržoves siekiant palaikyti karotinoidų kiekį;
7. tame pačiame regėjimo lauke kaip ir 3 punkte nurodyta informacija pateikiamas teiginys, kad reikia vengti didesnių kaip 3 g per dieną augalų sterolių/augalų stanolių dozių;
8. pateikiamas atitinkamo maisto produkto arba maisto ingrediento porcijos apibrėžimas (pageidautina g arba ml), nurodant kiekvienoje porcijoje esančio augalų sterolio/augalų stanolio kiekį.
3 straipsnis
Maisto produktai arba maisto ingredientai, į kuriuos įdėta fitostanolio esterių, kurie jau yra Bendrijos rinkoje, arba Komisijos sprendimu 2000/500/EB leisti "tepami geltonieji riebalai, į kuriuos įdėta fitosterolio esterių", pagaminti po šešių mėnesių nuo šio reglamento įsigaliojimo datos, atitinka 2 straipsnyje numatytas ženklinimo nuostatas.
4 straipsnis
Šis reglamentas įsigalioja 20 dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 31 d.